12 Karabo ya potso eno e amana le se se neng sa direga kwa tshimong ya Edene. Ka bonako fela mo tshimologong ya hisitori ya motho, sebopiwa sengwe sa moya se se neng se le bogagapa le boikgogomoso, se ne sa simolola go loga leano la go nna mmusi wa lefatshe. Ka ntlha ya leano leno la gagwe, o ne a nna “mmusi wa lefatshe leno,” yo o setlhogo tota. (Johane 12:31) O ne a bidiwa Satane Diabolo, moganetsi yo mogolo wa Modimo le batho. (Johane 8:44; Tshenolo 12:9) Leano la gagwe la bogagapa la go itlhomela puso e e gaisanang le puso e e molemo ya ga Jehofa le ne la senoga ka bonako fela fa Efa a sena go bopiwa. Ka gone, puso e e boikepo e ne ya simologa fa Adame a sena go tlhopha go gana bopelonomi jwa Modimo gotlhelele, a batla go ipusa kwantle ga go busiwa ke puso ya Modimo. (Genesise 3:1-6) Go na le gore Adame le Efa ba ipuse, tota ba ne ba nna kafa tlase ga tlhotlheletso e e bogagapa le ya boikgogomoso ya ga Diabolo, ba busiwa ke ene.